मियां नाथै उसी बापस सद्‌देआ ते आक्खेआ-“कोई मिट्टी खराब करै, तुगी गै कम्म सौंपना जे कोई मेरे शरीर गी हत्थ निं ला। मरने शा पैह्‌लें में तुगी किश नशानियां देना चाह्‌न्नां। तां जे तू मिगी चेतै रक्खें। मियां नाथै पैह्‌ला पच्छ मियां साबू दे मत्थै उप्पर, दूआ मूंढै उप्पर, त्रीया उंगली उप्पर ते चौथा घोड़े दे हने उप्पर लाया-तां जे पग्ग ब’नदे, मूंढै बाटां पांदे, रसोई च बेहियै भत्त खन्दे ते घोड़े चढ़दे तुगी मेरा चेता आवै। फी मियां नाथै अपने थिहार सुट्टी ओड़े ते उसी बार करने आस्तै गलाया। मियां साबू पैह्‌ले हिचकेआ, पर-फी मियां नाथ दी दशा दिक्खियै, बर्छी कन्ने उसी मारी उड़ेआ। ख’ल्ल झुकियै मियां नाथै दे पैरें दी मिट्टी मत्थै लाई ते उसदी लोथ चुक्कियै पिट्ठी चाढ़ी। उसदा ते अपना घोड़ा लेइयै राजे दे सामने जाई पुज्जा। राजा बड़ा खुश होआ ते उसने मियां नाथै दी तलवार मंगी। पर, उन्नें लोथा गी मान कन्ने भुञां टकाया ते आपू फी मदानै च जाई खड़ोता ते बोल्लेआ-“मियां नाथ दी तलवार मदानै च गै थ्होई सकदी ऐ।” उन्नै अपने थिहार कड्ढी ले।